Protour-holdene har gang i transfermarkedet | Feltet.dk
29. oktober 2020 13:45Foto: Bardiani CSF-Faizané
Mens sæsonens sidste løb bliver kørt er flere Protour-hold i gang med at handle til den kommende sæson. Gazprom-Rusvelo forlænger med flere ryttere, Nippo Delko One Provence giver muligheden til en mountainbike-rytter, og de italienske hold forhandler indbyrdes.
I en normal sæson ville de fleste hold være nogenlunde på plads på denne tid af året.
Men mens Vuelta a Espana stadig er i fuld gang, er transfermarkedet i fulde omdrejninger. I disse dage kommer flere Protour-hold således ud med nyheder om deres kommende trup.
Gazprom-Rusvelo fortæller på deres sociale medier, at de har forlænget med yderligere to ryttere. Nikolay Cherkasov og Imerio Cima skal således fortsætte karrieren i henholdsvis to og et år på det russiske hold. Dermed kan Imerio fortsætte karrieren sammen med sin bror og etapevinder i Giro d'Italia Damiano, som ligeledes fortsætter på holdet i en sæson.
I Frankrig er kontrakterne noget længere, i hvert fald for mountainbike-rytteren Clément Berthet. Den 23-årige franskmand har nemlig skrevet under på en fire år lang kontrakt med Nippo Delko One Provence, således at der er plads til transformationen til landevejsrytter.
"Jeg har lavet gode resultater i mountainbike, men jeg følte ikke min fremtid var sikret, eftersom jeg gik i ring. Jeg vil gerne lære ved at hjælpe holdet så meget som muligt, men jeg har ikke meget erfaring og skal lære en del om placering i feltet, taktik og så videre. Det bliver en stor udfordring, og jeg glæder mig," fortæller Berthet, som blandt andet er blevet nummer 5 i U23 VM.
Italien har flere protour-hold, som i øjeblikket forhandler med hinanden. Mens EOLO-Kometa opruster for at blive en del af Protouren, har Bardiana-CSF-Faizanè handlet hos Androni Giocattoli - Sidermec. Her har de fået fat i Davide Gabburo, som til næste år skal køre i de lilla og grønne farver.
"Jeg kender i forvejen den nuværende og kommende trup, og jeg tror vi sammen kan arbejde godt sammen. Jeg kunne godt tænke mig at gøre en forskel i de italienske løb, men selvfølgelig er jeg også til rådighed for holdet i de internationale løb. Ligesom alle andre vil jeg bare gerne køre løb efter denne specielle sæson," fortæller Gabburo i en pressemeddelelse.